Afgryslike haaiaanval eis swemmerArgieffoto ter illustrasie (Foto: Peter PARKS / AFP) Die Australiese polisie het Woensdag menslike oorskot in die water gevind ná ŉ afgryslike haaiaanval by ŉ strand in Sydney. Dit is die stad se eerste noodlottige haaiaanval sedert 1963. Nooddiensbeamptes in Nieu-Suid-Wallis sê die swemmer het “katastrofiese beserings” gedurende die aanval opgedoen en daar was niks wat paramedici met hul aankoms op die toneel by Little Bay-strand naby Malabar kon doen nie. ŉ Man wat op nabygeleë rotse visgevang het, sê hy het gesien hoe ŉ groot haai die swemmer onder die water druk. Die swemmer het ŉ duikpak aangehad. “Daar was soveel waterspatsels toe hy afgaan,” onthou die man. Volgens hom het die aanval etlike sekondes geduur. “Dit was verskriklik. Ek hou aan opgooi. Dit was baie, baie ontstellend. Hy het net gaan swem en die dag geniet, maar daardie haai het sy lewe geneem.” Die polisie in Nieu-Suid-Wallis het intussen gesê ŉ ondersoek na die swemmer se dood is gelas. Die strand is voorlopig gesluit terwyl beamptes die gebied deursoek. Die plaaslike regeringsgebied van Randwick het ook sy strande vir 24 uur gesluit en kennisgewingborde opgerig om mense teen haaie te waarsku. Dit is deel van “standaardbedryfsprosedures” ná ŉ noodlottige haaiaanval. “Little Bay is normaalweg so ŉ rustige, pragtige plek wat deur gesinne geniet word,” het Dylan Parker, burgemeester van Randwick, gesê. “Om iemand in só ŉ haaiaanval te verloor, is afgryslik. Ons ly nog almal aan skok.” Randwick beaches including Little Bay, Malabar, Maroubra, Coogee, Clovelly and La Perouse will be closed for 24 hours following a fatal shark attack near Little Bay today. Council Lifeguards will patrol beaches over the next 24 hours looking for any further sightings of sharks. pic.twitter.com/KVYcsfWnXJ — Dylan Parker (@RandwickMayor) February 16, 2022